**Creméyeui a volle dé… corbé – première partie**

Cher rache,

Dzé si on corbé dzovéro é mon non l’é Cra-Cra. Èiquiade comèn si joulì. Dz’i dé plumme nèire é llouéyente é on becquie lon é robeuste. Dzé si fiè comén on péttón é dzé si tchécca ganassón.

Dzé si néichù dédén lo nicquie qué mon pare é ma mare l’ayon fa su on groou sapén dédén la dzè protso di parquie dé l’abbé Henry i Plan Gorret. Comèn mé sentavo protédjà amón lé… dz’amavo mé fére gantéi dé l’oura can mé parèn bèichavon a la veulla pé tornéi avoué dé booure boustifaille.

Apréi é m’an énhégnà a voléi é m’an portoou avoué lè tsi Enrica, énr’amia. No-zé poouzéyèn su la pertse dé la télévijón londze, londze, fran su lo tette dé l’oberdze devàn sa méijón é mon pappa la quiériave avoué dé gran sihio. Adón llé urave la porta é béttave su la meurdzire dé sa loouye dé bon toquette dé bagguie a meurquéi : dé mémén, dé gneu, dé rujén secquie, dé polenta é tan d’atro.

To di souitte dz’ayo pa lo coradzo dé bèiché é adón, a to, ma mamma é mon pappa mé portavon lo meurquéi su lo tette ; apréi dz’i peu aprèn a lo prende da pé mé. Quién rézultà !

Mé totchave sovèn dé mé battre avoué hénquie dzé é dou péndzón agassàn, mé, can dzé si créichù, l’an comprèn qué lè tô végnave apréi lo mén, qué dzé polavo chédre sen qué dzé préféravo. Dz’éiro on corbé, guiablo !, é lé corbé, é san bén quieutte, pason devàn !

Belle ara qué dzé si créichù, quieu lé matén dz’oou tsi Enrica fére dedzerón é lé dz’acapo todzó mé-z-amì dzé é péndzón. Dé coou dz’acapo d’atre-z-énvitoou : éira gnolla dé passérotte avoué on bon apitì, qué récouillle lé dirire brije, on péndzón, carquie merlo dédén lé dzorné frèide. Ll’é belle éira piquioouda tsatta nèire, nèire comèn mé, avoué éira corèya roze i coou qué, éspress, dé llouèn avèiquie quiérieuiza si comerse.

Véro dz’amo voléi su lé tette dé la veulla é alloouguéi dé d’amón sen qué acapitte... dzé si fran quierieui !

Lo hiotché dé l’éillije dé Sen-Pantalión l’é lo loouà qué dzé préféro. É m’an contoou qué, for dé-z-àn fa, lo vioù énquierà, qué l’éire on bon alpiniste, l’aye béttoou i hondzón di hiotché on vèiro dé la lumiéire, qué aviave lé natte pi teuppe pé fére compagnì a sisse qué sé rapiillavon su lo Mon-Blan.

On coou, belle mé, avoué mé-z-amì, dzé si poyà ieui la nèi fon jamé, chencha tan mé lagné : mé dz’i lé-z-ale pé voléi. L’é éihoou fran joulì, ll’aye éira éspése dé groousa bouihe arionda qué poyave groppèye a éira fisella é veriave tooudzèn tooudzèn su llé méima.

Quiénta bagga serta ! Lé-z-atre bouihe qué poyon su la montagne vèrion pa. Lèi diyon benne. Lé-zé tugguion fran totte sisse-z-ommo plandrón pé pa sé lagné…

Su lé rotso on acappe bièn dé booure bagguie a meurquéi, mé no sen jamé solette amón lé. Lèi son dé-z-eijéi pi groou, bièn pi groou : énr’ailla qué sé baille dé-z-è, dou motsé comandàn é éira grahieuiza poyana, quieutte a la retsertse dé manjaille comèn no.

On dzo én bèichèn di llahié dz’i voloou su lo tette d’éira viéille méijón, i mentèn dé d’atre mèijérette. É m’an deu qué l’éiron lé Sale, la méijon forta d’Entrèves, mé dz’ayo dza sentu-nen prédjé.

La san a la londze lé corbé !